Integraalseks infiniitseks hierarhismiks ehk lühiduse mõttes integro-infiniithierarhismiks nimetan ma kontseptsiooni, et füüsikalise maailma mis tahes struktuuritasemel võivad leida aset sellised mittejuhusliku  iseloomuga olulised füüsikalised individuaalprotsessid, mille seletamiseks tuleks käsitleda teatud füüsikalisi individuaalprotsesse lõpmatul hulgal sügavamatel struktuuritasemetel. Integroinfiniithierarhismi kontseptsioon ei kujuta endast radikaalselt uut ideed. Rangelt võttes on ka separatiivhierarhiline maailm paratamatult integroinfiniithierarhiline, sest separatiivhierarhilisus ei saa põhimõtteliselt olla absoluutselt ideaalne, sest ka igal kvaasiaprioorsel struktuuritasemel konkreetselt toimuv tuleneb  loogilis-deduktiivselt sügavamatel struktuuritasemetel konkreetselt toimuvast. Separatiivhierarhiline maailm on vaid selline integroinfiniithierarhiline maailm, mille konkreetne struktuur ja dünaamika on niisugused, et iga üksik integroinfiniithierarhiline individuaalprotsess on selle maailma funktsioneerimise seisukohalt kas tühiselt ebaoluline või siis äärmiselt juhusliku iseloomuga.